કથા : પૂર્વે વૈદિશ નામના નગરમાં ચારેય વર્ણના લોકો સુખથી રહેતા હતા. તેમાં કોઈ પાપી હતો નહીં. તેમાં ચૈત્રરથ નામનો એક રાજા હતો. તે ખૂબ પવિત્ર તથા નીતિથી ચાલનારો હતો. તેના રાજ્યમાં કદી દુકાળ પડતો નહીં. રાજા તથા પ્રજા વિષ્ણુ ભકત હતા. આ રાજાની વિષ્ણુ ભક્તિથી પ્રજા પણ બંને એકાદશી કરતી. તે દિવસે કોઈ કામ કરતું નહીં બને તેટલી વિષ્ણુ ભક્તિ કરતા. આમે આમ કેટલાંય વર્ષ નીકળી ગયાં. એક વખત ફાગણ સુદ અગિયારશ કે જે આમલકી એકાદશી તરીકે ઓળખાય છે તે આવી. રાજા પ્રજાએ નદી કિનારે જઈ સ્નાન કરી ભગવાન વિષ્ણુની પૂજા કરી. એક ઘડા ઉપર ભગવાન પરશુરામની સ્થાપના કરી. તેમની પૂજા પણ કરી. આમળાના ઝાડની પૂજા કરી. પરશુરામના માતા રેણુકાની પણ પૂજા કરી. ત્યાં એક પારધી ઘણાં પશુ-પક્ષીને મારીને આવ્યો હતો. તેણે આ બધું જોયું. તે થાકેલો હતો. છતાં રાજા પ્રજાનું જોઈ ત્યાં હાથ જોડીને બેઠો. મધ્યરાત્રિ સુધી બધાએ જાગરણ કર્યું.